text: [{"text_idx": "#000001", "text": "Ijulu lilaa mulumbe uutilimuna myoyo kumusela wamamanino uuno: \u201cAmumuyoowe Mwami Yahuwah.\u201d Kufumbwa cibeela cabuumi bwamuntu, ciligumidwe eelyo muntu napona buumi bwakuyoowa Mwami Yahuwah. Kuyoowa Mwami Yahuwah ncecintu cibambila basaante kuti bakacingauzye Mufutuli aciindi ca kuboola kwabili Kwakwe, alimwi ncecibapa mulimo ngobeelede kucita mumawoola aamamanino aanyika aano."}, {"text_idx": "#000004", "text": "Ime nsyeekakalala pe. Ime ndakayoowede buyo. Walo wakayeeyela kuti kuyoowa kwangu kwakali kukalala nkaambo kantenda nceekapozomokela boobo."}, {"text_idx": "#000008", "text": "Wakaamba mujwi lipati kuti, \u201cAmuyoowe Yahuwah, akupa bulemu kuli Nguwe; nkaambo woola lyalubeta Lyakwe lyasika: alimwi amukombe Nguwe ooyo wakabamba julu, anyika, alwizi, atusensa twameenda.\u201d (Ciyubunuzyo 14:6-7)"}, {"text_idx": "#000012", "text": "Kubula bulemu: Muzeezo wa \u201ckululama mumapolitikisi\u201d wakayambikila nyika yoonse akuletelezya ciimo cabumpelenge akubula mulemeko cakuti lino bantu balayoowa kwiimikila kuti bakwabilile cintu ciluleme. Kufumbwa kuti basoleka kucita boobo, balayoowa kwaamba zintu zikwabilila lusyomo lwabo nkaambo talukwe mpuwo munyika. Kuyungizya waawo, eelyo ziyanza zyabantu nozinjilaukidwe ciimo citakwe mulemeko camapolitikisi, eeco ncecintu citalika kusimpwa mumizeezo amumyoyo yabantu. Muya wakuzumina kufumbwa cintu citaluleme kumwi muntu kakwiingula kuti \u201cNdililuleme, ayebo uliluleme\u201d nguuzwide atalaa nyika mazubaano. Kucinyina kwiimpanya cibotu acibi mukulijata mubukkale bwabantu."}, {"text_idx": "#000013", "text": "Mwaapositolo Paulu wakabona ntenda eezi kazitungana mulongo kuzya kumusela wamamanino. Mulugwalo lwakwe kubasyomi baku Efeso, walo wakaambilizya kuti basyomi inga beeleba buyo ntenda eezyo kwiinda muluzyibo lwa Mufutuli Yahushua."}, {"text_idx": "#000014", "text": "Kusikila toonse twaboola akuswaangana mulusyomo, aluzyibo lwa Mwanaa Yahuwah, mwaalumi uuzwide bulondo, kusikila tweezyekwa ciimo cokwa Kristu uuzwide bululami: Kutegwa kuzwa cecino ciindi tuleke kuba bana beempauka ooku akooku, batonkaikwa alusyomo lwamusyobo uuli woonse, mubumpelenge bwabantu, abucenjezu, oobo mbobalindizya kuti bacengelezye bamwi. (BaLoma 4:14)"}, {"text_idx": "#000015", "text": "Nduzyibo, lwa Yahuwah a Mwanaakwe luvwuna muya wamuntu uuli woonse kuzwa muntenda zyiboolela zyalane lyamamanino. Oolo luzyibo lujanwa buyo mukuyoowa Yahuwah. \u201cKuyoowa Yahuwah ngamatalikilo aabusongo: alimwi luzyibo lwa Yooyo uusetekene nkokuteelela.\u201d (Tusimpi 9:10)"}, {"text_idx": "#000016", "text": "Caamba nzi kuyoowa yooyo ngomuyandana limwi? Mbuli mbotuli bapati swebo, kanjaanji tuleeleba ntenda nokuba masena aalaa ntenda abantu mbotuyoowana limwi. Bana, nokuba boobo, balakomena kabazyi kale ncocaamba kuyoowa yooyo ngobayanda; kulemekezya, akumuyoowa, ooyo ngozyi kuti ulakuyanda webo."}, {"text_idx": "#000018", "text": "Wisi uleendelezya buumi bwamwanaakwe cakumaninizya. Aboobo, mwana musankwa inga wayanda wisi akukkazyika camba kuti wisi ulamuyanda, kumwi kalemekezya wisi, alimwi, inzya, akuyoowa nguzu zyawisi. Ooku kuyoowa inga kwapa kuti mwana kateelela nokuba kuti wisi katako amunzi."}, {"text_idx": "#000022", "text": "Yebo weelede kuyoowa. Yebo weelede kuyoowa ncobeni. Kuleka kuyoowa Yahuwah, nkaambo walo ulakuyanda mbuli kuti kucinyina muntu muzumi uuciliko kunze lyanduwe atalaa nyika ooyo Walo ngwaakafwida akwaabila Mwanaakwe."}, {"text_idx": "#000023", "text": "Amuyoowe kusweekelwa buumi butamani nkaambo kakuzumanana muzinyonyoono nzyomuzyibidwe kale."}, {"text_idx": "#000025", "text": "Amuyoowe kuyumya myoyo yenu nkaambo eeco ncinyonyoono citakonzyi kulekelelwa; kutegwa Muya Uusalala ukombelezye myoyo yenu."}, {"text_idx": "#000026", "text": "Amuyoowe kuti inywe, kwiinda mukuyumya nsingo akukaka kulyaaba ku Mwami Yahuwah, inga mwaalilwa kumuzyiba Nguwe nkaambo cino nceciindi cibotu cakumuzyiba."}, {"text_idx": "#000027", "text": "Malailile aakuti \u201cKuyoowa Yahuwah\u201d azyila kumuyanda wabbala liimpene (#5399) kuzwa kuli leelyo libelesyedwe waawa: \u201cPele bakandu, batasyomi, abaabo basofweede, bajayi, bacita bwaamu, balozi, abakomba mituni, abaabo boonse baamba zyakubeja, bayoolijana muzyiba liyaka mulilo asulufa: oolo ndolufu lwabili.\u201d (Ciyubunuzyo 21:8)\n\u201cKuyoowa\u201d Mwami Yahuwah (#5399) ncintu civwelene akulemekezya akwaankamana. Pele ooko \u201ckuyoowa\u201d kuyoolesya muntu kuti atakanjili Kujulu, kuzyila kubbala lyaci Giliki lyakuti deilos (#5399). Eelyo bbala liiminina kuti kuyoowa, bukandu, alimwi antoomwe akubula lusyomo. Aabo balaa bukandu alakwe tabajisi lusyomo. Balo bayoosweeka akunyonyoonwa nkaambo tabamuzyi Mwami Yahuwah. Aboobo, nkaambo tabasyomi mu luyando Lwakwe, tabakwe lusyomo lubapa kuti balo baboole \u201c... kucuuno caluzyalo, kuti bazyootambule luse, akupegwa lweengelo muciindi ncobabulide. (BaHebulayo 4:16)"}, {"text_idx": "#000029", "text": "Balikke aabo bayoowa Mwami Yahuwah mbabanolaa cilongwe caluyando cikamantene boobo cakuzyibana a Mulengi alimwi, akuzyibwa Anguwe. Kwakali mabala ongaye aamulaka waci Hebulayo aayo aakasandululwa kubelesya nzila yakusandulula yaci Hebulayo, mpoonya aawo kuyubunuka zinjaanji ziiminina bbala eelyo. Mabala aapanduludwe kuti \u201ckuyoowa\u201d inga apandululwa akuti \u201ckwiiya.\u201d Kampango ka Tusimpi 1:7 kasanduludwe kuti \u201cKuyoowa Yahuwah ngamatalikilo aaluzyibo.\u201d Pele amulange mbocinga caba kuti eelyo bbala lyakuti \u201ckwiiya\u201d lyasekkelelwa mukaambo kamwi:"}, {"text_idx": "#000030", "text": "Kuzyiba busongo akulaililwa; nkokuteela akumvwisisya majwi aakulaigwa;"}, {"text_idx": "#000031", "text": "Kutambula malailile aabusongo, busongo, lubeta, abululami,"}, {"text_idx": "#000032", "text": "Akupa cakulitolaansi kubacete, kumukubusi luzyibo a kululama."}, {"text_idx": "#000033", "text": "Muntu musongo ulateelela, alimwi ulayungizya lwiiyo lwakwe: alimwi muntu uumvwisisya inga watobelezya kulaigwa kwabusongo:"}, {"text_idx": "#000034", "text": "Kumvwisisya kasimpe, abupanduluzi; majwi aabasongo, amasendekezya aabo."}, {"text_idx": "#000035", "text": "Kwiiya Yahuwah ngamatalikilo aaluzyibo: pele bafubafuba balacimwa kulaigwa. (Tusimpi 1:1-7)"}, {"text_idx": "#000036", "text": "Kuyoowa Mwami Yahuwah caambilizya kwiiya zintu Zyakwe lyoonse kuzwa kuli Nguwe. Aboobo, \u201c[Kwiiya zyokwa Yahuwah], oobo mbobusongo; alimwi kuyaamuka zisofweede nkokuteelela.\u201d (Joobo 28:28)"}, {"text_idx": "#000037", "text": "Muntu wakali kwiinda busongo wakaponede anyika wakaamba kuti: \u201cAtumvwe mamanino aamakani woonse: Amuyoowe Yahuwah, akubamba milawo Yakwe: nkaambo ooyu ngomulimo woonse wamuntu.\u201d (Mukambausi 12:13) Mumajwi amwi ooku nkokwaamba kuti, Kamwiiya akuzumanana kwiiya zyokwa Yahuwah, akubamba milawo Yakwe, nkaambo ooyu ngomulimo wamuntu woonse."}, {"text_idx": "#000039", "text": "\u201cAmumukutaukile Mwami Yahuwah kumwi kamuyoowa akusekelela cabulemu.\u201d"}, {"text_idx": "#000040", "text": "Eeco cimvwikaanga ncuubauba kapati. Ncuuba ncobeni. Pele aabo bayoowa Mwami Yahuwah balakonzya kucita zyabululami, kuyanda luzyalo, akweenda cakulitolaansi a Nguwe. Kuyoowa Yahuwah tacili cintu caantangalala \u201ccimwi\u201d ncacita muntu umwi. Kuyoowa Yahuwah ncintu ciinda waawo. Ncintu cizwa mukati kamoyo wamuntu akumweendelezya micito yakwe, majwi aakwe, mizeezo yakwe, azintu nzyasyoma, akuzileta antoomwe kuti zyeendelane akuyanda kwa Yahuwah."}, {"text_idx": "#000041", "text": "Kupona buumi bwako koyoowa Mwami Yahuwah, cilaa mulimo mubuumi mbokkala buzuba abuzuba. Kuyoowa Yahuwah ncintu cakulikwabilizya, cisosolosya muntu kuzwa kuzisofweede. Kuyoowa Mwami Yahuwah kusalazya muya wamuntu. Eelyo muntu uulitolaansi, uusyoma nazyiba luyando luteeli ndwapegwa; eelyo kuyoowa nguzu zyokwa Yahuwah nokusangene akunyandwa bululami abubotu Bwakwe; eelyo mizeezo yamuntu niizwide akukkomanina kayeeya bubotu Bwakwe, inga wasanduka munzila iikondelezya. Muntu inga wasanduka ciimo cakwe, akulibambila kutambula akwaanzya Mufutuli eelyo nayoozyokela."}, {"text_idx": "#000042", "text": "Nkaambo kakuti basaante balimuzyi Yahuwah mucilongwe cakukamantana kapati, balo bakanjila mucizuminano Anguwe. Eeco ncecilongwe cibabambila kuti bakanjile Kujulu. \u201cMaseseke ookwa Yahuwah ali aabaabo bayoowa Nguwe; alimwi Walo uyoobatondezya cizuminano Cakwe.\u201d (Intembauzyo 25:14)"}, {"text_idx": "#000043", "text": "Eeci ncecisyomyo cimwi cakaambilizyigwa mu Mangwalo! Yahuwah uyootondezya cizuminano Cakwe kuli baabo bayoowa Nguwe! Eeco ncecibasandula ziimo zyabo kuti babe mucinkonzya Cakwe."}, {"text_idx": "#000044", "text": "Amulange, alazya mazuba, mbwaamba Yahuwah, eelyo Ime nenjoobamba cizuminano cipya a\u014banda ya Izilayeli...mbwaamba Yahuwah. Pele eeci cizuminano nceyoobamba Ime a\u014banda ya Izilayeli mumazuba aayo, mbwaamba Yahuwah: Ime njoobikka mulawo Wangu mumizeezo yabo, akulemba mulawo ooyo mumyoyo yabo; alimwi Ime njooba Eloah wabo, alimwi balo bayooba bantu Bangu. Kucinoonyina muntu uuyiisya mweenzinyina, alimwi naba mwaalumi uuyiisya mukwabonyina, kaamba kuti, \u2018Komuzyiba lino Yahuwah,\u2019 nkaambo boonse bayoondizyiba Ime, kuzwa kubasyoonto kusikila kubapati babo, mbwaamba Yahuwah. Nkaambo Ime njoobalekelela zibi zyabo, alimwi cinyonyoono cabo Ime nsyekaciibaluki kabili. (Jelemiya 31:31-34)"}, {"text_idx": "#000045", "text": "Mwati nkulibotela cisyomyo cili boobu! Aabo bayoowa Yahuwah mbabaabo bazyi Nguwe. Balo balikamantene abubotu Bwakwe, luzyalo Lwakwe, luyando Lwakwe lusangalazya mazuba aabo alimwi akulekelelwa muluyando Lwakwe ooko kubaletela luumuno nobalyookezya masiku. Balo bayanda Nguwe, nkaambo balimuzyi Walo."}, {"text_idx": "#000046", "text": "Aabo bapona kabayoowa Yahuwah, banoolaa luyando mbuli mbwalaa luyando. Bayookakatila kulyaaba kuti bagwasyilizye kusika ooko kuli basweekede. Majwi aabo, mbweenya mbuli Lyakwe, ayokwiimpuka cakujata maanka kukombelezya, akucenjezya bantu muluyando. Mubweende bwabo balizyi kuti, \u201cKuyoowa Yahuwah nkakasensa kabuumi, kakulisosolosya kuzwa mutooze twalufu.\u201d (Tusimpi 14:27) Boonse aabo bayoowa Yahuwah inga beendelana abatumwa bakujulu mukumwaya mulumbe wakasimpe kuli bamwi, alimwi, akweeleba lucengo lwa Saatani akutambula cipego ca buumi butamani."}, {"text_idx": "#000047", "text": "Ciyubunuzyo cilijisi cishinshimi cicaalizya cakumwaya mulumbe wakasimpe:"}, {"text_idx": "#000048", "text": "\u201cMpawo ndakabona mungelo umwi kauluka mujulu. Wakalijisi mulumbe wa Makani Mabotu uutamani kuti awaambilizye kuli baabo bakkala ansi, kuzisi zyoonse, akumisyobo yoonse, kumilaka yoonse, akubantu boonse.\u201d (Ciyubunuzyo 14:6)"}, {"text_idx": "#000050", "text": "Koyeeya buzuba bwa Nsabata, ubusalazye. Kobeleka milimo yako yoonse mumazuba aali cisambomwe, pele buzuba bwa Nsabata mbuzuba bwakulyookezya bwakulemeka Mwami Yahuwah wako. Muli boobo toyelede kubeleka milimo pe, noba nduwe, nibaba bana bako, nibaba babelesi bako baalumi, nibaba babelesi bako bakaintu, niziba \u014bombe zyako naba mweenzu uuli mulubuwa lwako. Mumazuba aali cisambomwe Mwami Yahuwah wakalenga julu anyika, aalwizi, azintu zyoonse zili mulinzizyo, pele mubuzuba bwa ciloba wakalyookezya. Ncenciceeco Mwami Yahuwah ncaakabuleleka buzuba bwa Nsabata akubusalazya. (Kulonga 20:8-11)"}, {"text_idx": "#000051", "text": "Mumulawo wane, bantu boonse balaitwa kuti bakombe Mwami Yahuwah nkaambo Walo ngo Mulengi. Mumulumbe wamungele mutaanzi, aaya makani alayinduluka kwaambwa. Boonse bantu balitambidwe kuti bazyokele kukukomba kwa masimpe Mwami Yahuwah mubuzuba bwa Nsabata iitobezya mwezi-azuba yansiku, eeyo iikonzya kujanwa kwiinda mukubelesya kkalenda lyakabikkwa Kumalengelo. Kaambo keni kapedwe mumulumbe wamungele mutaanzi kalikonzyene akaako kali mumulawo wane: nkaambo Walo ngo Mulengi wa Majulu aNyika."}, {"text_idx": "#000054", "text": "Mumulumbe wamungele mutaanzi uumvwika mazubaano, Ijulu liyaa kubambulula Nsabata yamasimpe akuyubununa lucengo oolo lwakatupindaula maanu kuti tutazyibi ciimo cini mbwiilengedwe nyika. Kukomba kutambulika, kukonzya buyo kupegwa Sikabumba kuti muntu kalaa luzyibo lwamasimpe oolo. Aboobo mizeezo yobile ya (ciimo cini mbwiilengedwe nyika iipapalele abuzuba bwini bwamasimpe bwakukomba) eeyi yobile mizeezo iliswaangene kakwiina kwaandaana."}, {"text_idx": "#000056", "text": "Koonse kunongwa akusampaulwa nkobayoopenga aabo boompolola kasimpe, kuyoobapa buyo kuti baliyumyeyumye akubula bukandu nkaambo balo banoozyi kale cintu cini cinooli muntenda yakufwa lufu luteeli: muya wamuntu."}, {"text_idx": "#000058", "text": "Taata Yahuwah Lwakwe uliyoowede. Walo uliyoowede nkaambo kanduwe. Lwiito Lwakwe lwakavwumbu lwiimvwi mukuzyiba Kwakwe mbuli mbwabwene mamanino mbwayaa kuswena afwaafwi kapati. Aswebo lwesu tweelede kusinsimuka akuyoowa ncobeni. Tweelede kupona akulilingula maumi eesu. Hena kuli cintu nociceya buti ncumuteendelani, nokuba ncotanalekela Mwami Yahuwah cakumaninina ?"}, {"text_idx": "#000059", "text": "Ooko kuyoowa Mwami Yahuwah tacili cintu cikonzya kucitika buyo mukuliyandila. Ncipego cini buya. Mufutuli ukombelezya nduwe kuti weempwe:"}, {"text_idx": "#000060", "text": "\u201cLino ncekulailila ncakuti uule ngolida kulindime yakasalazigwa amulilo kutegwa ube muvwubi mwini-mwini. Alimwi wuule azisani zituba zyakuti usame kuti usise cintanda cako, ujazya bweeme. Uule amusamu wameso kuti ukonzye kubona kabotu. Aabo mbenjanda ndabakalalila akubasubula. Aboobo sungwaala kapati kuti weempe.\u201d(Ciyubunuzyo 3:18-19)"}, {"text_idx": "#000061", "text": "Boonse aabo bamulemekezya akumuyoowa Mwami Yahuwah, mbabaabo bayiya kuzwa kuli Nguwe, batalikankaizyi kuti balivwubide alimwi kunyina ncobabulide. Pele, balo batambula cipego caluzyalo akumulomba golide yakasalazyigwa mumulilo; eeyo golide ncikobela cabululami cituba, amusamu wameso uubonya ziluleme mumoza."}, {"text_idx": "#000062", "text": "Walo takonzyi kutwaabila kufumbwa cintu ncotubulide kuti Walo naatali kuyanda kutupa cintu eeco. Komusyoma ncobeni majwi Aakwe! Kokumbila cileleko ncaakasyomezya, kosyoma cileleko eeco, alimwi kotambula cileleko eeco. Balikke aabo batambula cileleko ncaakasyomya mulusyomo, mbabanoomuyoowa Mwami Yahuwah akuzumanana kwiiya kuzwa kuli Nguwe. Balikke aabo mbabayoonjila mucizuminano citamani a Sikabumba wabo, akumuzyiba ncobeni Walo."}, {"text_idx": "#000063", "text": "Mwami Yahuwah naakasinganya akukosola buumi bwa mubisyi, akumunyonyweeda limwi; pele Walo wakasala nzila yiinda kudula. Muluyando Lwakwe lupati, Walo wakabamba bulangizi bwamuntu uutakwe bulangizi, akupa Mwanaakwe Simuzyalwaalikke kuti alikulike zinyonyoono zyanyika. Alimwi nkaambo kakuti wakajulwida julu lyoonse mukwaabila cipego ciinda zyoonse, Walo kunyina lugwasyo ndwanga walesya kupa muntu kuti atambule cipego ca lufutuko, akuba umwi akataa baabo bakona lubono kuzwa kuli [Yahuwah], akukona antoomwe a [Yahushua].\u201d\nThe Bible Echo, Miyoba 3"}, {"text_idx": "#000064", "text": "Aaka nkaambo kalaa mulimo ncobeni. Yahushua wakacenjezya bantu kuti:"}, {"text_idx": "#000068", "text": "Yebo weelede kukkala Anguwe kwaciindi cikubwene. Yebo weelede kwiiya bube bwa ciimo Cakwe mbuli mbociyubunudwe mumulawo Wakwe waluyando. Yebo weelede kwaambaula Anguwe mumipailo yako. Mumipailo yakuumunizya, yebo weelede kuswiilizya kajwi kasyoonto kaambawida moyo wako. Ciyobwedo ca Kujulu cilijulidwe alimwi cilindizya buyo baabo beelede kupegwa zileleko kuti baboole mulusyomo kuzyootambula zileleko. \u201cO amumuyoowe Mwami Yahuwah, inywebo nobasaante Bakwe: nkaambo aabo bamuyoowa kunyina pe ncobabulide.\u201d (Intembauzyo 34:9)"}]